AlexejDobrolubov/national_council_slovak_2010 huggingface dataset:
19. schôdza NR SR - 13.deň - A. dopoludnia
Dátum: 2024-10-02
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

8. Ďakujem. To je také typické pre poslancov vládnej koalície, ktorí keď nemajú argumenty, tak začnú osobne útočiť a začnú osobne nadávať. Spomínate si, pán Bartek, ako pán poslanec Tomáš nevie, koľko stojí mlieko, spomínate si na to, pán minister práce a sociálnych vecí, však? Dobre. No a teraz poďme teda vecne a fakticky, to odpoviem pánovi Hazuchovi. Pán Hazucha, vy ste spomínali, že bola, že boli najdrahšie energie. Vy ste spadli z Marsu? Najdrahšie energie? Však my sme mali najlacnejšiu elektrinu a najlacnejšie energie nielen v celom regióne, my sme mali najlacnejšie v celej Európskej únii, práve preto, že sme ľuďom pomáhali, a práve preto, že sme dedikovali, na pomoc domácnostiam sme dedikovali 1,4 mld. eur, ktoré dokonca sme vybavili, že si to môžme zaplatiť z eurofondov. Takže nie najdrahšie, najlacnejšie sme mali, pretože to bol náš sľub občanom. Hovorili ste o cenách. Ceny? Však rožok stojí viac, ako keď ho chcel Robert Fico napchať, s prepáčením, premiérovi Hegerovi do úst. Však teraz stojí rožok viac! Vy nechodíte do obchodu? Jasné, že to nevidíte spoza tých vašich vládnych bavorákov, vy neviete, koľko stojí mlieko, neviete, koľko stojí rožok, neviete, ako žijú ľudia, neviete, aká dražoba je. Vy tu budete rozprávať?! Energie, ceny, pohonné hmoty. Pamätáte si, kedy robil Robert Fico videjko na pumpe ako kričal: Jéj, aké drahé sú pohonné hmoty! No tak pohonné hmoty za vás stáli viac a vy ste sa rozkrikovali, koľko stoja pohonné, pohonné hmoty. Konsolidácia, a že sa nehanbíte toto vôbec hovoriť, keď vaši ministri, ľuďom hovoríte, že si majú uťahovať opasky, ľuďom hovoríte, že sa majú uskromniť, berete im daňový bonus. My všetko, čo sme sľúbili, sme splnili. Povedali sme, že im zavedieme daňový bonus, daňový bonus sme im zaviedli, zaviedli sme príspevok tehotným ženám, zvýšili sme rodinné prídavky, ktoré vy celých 12 rokov ste zvyšovali o pár centov... (Prerušenie vystúpenia časomerom.)
19. schôdza NR SR - 10.deň - A. dopoludnia
Dátum: 2024-09-26
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

18. Ďakujem, ďakujem. Igor, presne povedané, toto nie je lex konsolidácia, ale toto je lex ožobračovanie ľudí, pretože táto vládna koalícia ide ľuďom zobrať peniaze z peňaženky a ide im znížiť kvalitu života. Ja osobne si myslím, že celý cirkus napr. s odvolávaním Michala Šimečku, ale aj s vykazovaním zo sály a s hrubými nadávkami kolegyni Plavákovej mal slúžiť, aby táto vládna koalícia zakryla to, že v priebehu pár dní, áno, doslova pár dní ide rozbiť celý daňový systém, ide ľuďom zobrať ťažko zarobené peniaze a ide ich ožobračovať. A ja sa čudujem aj pánovi predsedovi Andrejovi Dankovi a jeho kolegom napr. Tomášovi Tarabovi, ktorý od začiatku volebného obdobia sa dušovali, že napr. rodičovského dôchodku sa nedotknú, že rodičovský dôchodok, ktorý je takým základom alebo pilierom medzigeneračnej solidarity medzi pracujúcimi deťmi a ich rodičmi, ktorí sú na dôchodku, tak že tento dôchodok idete doslova dôchodcom ukradnúť, viac ako 280 mil. eur. Aj tu je vidieť, ako vaše slová majú nulovú hodnotu. Opäť, knihy, hej? Knihy, to bol len taký marketingový ťah, aby ste zakryli ďalšie obludnosti, ktoré schvaľujete v tomto lex ožobračovanie ľudí. Daňový bonus pracujúcim rodičom. Vy idete rodičom, ktorí tvoria hodnoty, ktorí vychovávajú deti, idete im zobrať opäť peniaze z peňaženiek. A na záver už poviem len to, čo Igor povedal – daňová medzera pol miliardy eur. Áno, Robert Fico sa teatrálne pýta, čo máme robiť. Tak v prvom rade prestaňte kradnúť, vážení. (Potlesk.)
19. schôdza NR SR - 6.deň - A. dopoludnia
Dátum: 2024-09-19
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

92. Tento fond pokladám za mimoriadne nesystémové, nesystémové opatrenie, ktorý slúži jedine na to, aby sa peniaze, ktoré vo fonde budú, dostali tým správnym ľuďom, ako je to v podstate zvykom v Slovenskej národnej strane. Keby ste naozaj chceli podporovať cestovný ruch, tak máte na to krajské a oblastné organizácie cestovného ruchu, ktorým by stačilo jednoducho navýšiť rozpočet. Ale nad tým nemáte kontrolu, pretože v tých organizáciách sú aktéri z cestovného ruchu. To je prvá vec. Druhá vec. Eurofondy. V eurofondoch sú miliardy eur na podporu opatrení v oblasti cestovného ruchu, ale zase tam máte problém vy zo SNS, pretože, viete, no tie eurofondy majú kritéria, výzvy. Musia sa, aspoň formálne je oveľa ťažšie to zmanipulovať, musia sa splniť tie kritéria. Sú tam nejakí hodnotitelia. Mimoriadne nepríjemný proces. Nepáči sa vám to. Tak čo ste urobili? Zriadili ste fond, kde len 300-tisíc dáte na personálne výdavky, to už je prvý neefektívny výdavok. A druhý, budete to opäť zas dávať svojim ľuďom. Teraz im, to, čo im zoberiete na tej 23-percentnej dani, tým malým rodinným penziónom, ktorí, ktoré naozaj skutočne poctivo podnikajú v oblasti cestovného ruchu a sú chrbtovou kosťou cestovného ruchu, tak tým to zoberiete, tým zvýšite daň – a druhou rukou z toho, čo od nich vyberiete, tak to dáte tým svojim ľuďom, takže toto je vaša podpora cestovného ruchu. Mimoriadne nesystémová. A ja sa čudujem koaličným partnerom, že vám dovolia zriaďovať takéto, takéto nezmyselné, nezmyselné fondy, ktoré slúžia len ako peňaženka pre Slovenskú národnú stranu. (Potlesk.)
19. schôdza NR SR - 3.deň - A. dopoludnia
Dátum: 2024-09-13
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

26. Ďakujem. Pán poslanec Gábor Grendel veľmi dobre zhrnul situáciu. Z odvolávaní, ktoré sme tu mali, podľa mňa najzávažnejšie odvolanie a porušenie všetkých, dúfam, že červených čiar, bolo odvolanie Márie Kolíkovej z postu kontrolného výboru SIS. Na rozdiel možno od iných funkcií, napr. podpredseda parlamentu, tak výbor pre kontrolu SIS je priamo zakotvený v zákone a je tam doslova napísané, čo pán minister Susko istotne dobre vie, že plní kontrolnú funkciu. A každý rozmýšľajúci človek sa zhodne na tom, že kontrolnú funkciu nemôže plniť výbor, ktorému predsedá, predsedá koaličný poslanec. To znamená, že koaličný poslanec kontroluje koaličného poslanca. Doteraz v parlamentnej praxi toto pravidlo nebolo nikdy, opakujem, nikdy prekročené. Táto vláda aj vaše vlády predtým rešpektovali princíp, že kontrolné výbory ako je napr. kontrolný výbor na kontrolu SIS alebo NBÚ, alebo nezlučiteľnosť funkcií, boli vždy obsadzované práve predsedami z opozície. Práve preto, aby tá kontrolná funkcia bola zachovaná. Preto si myslím, že v súčasnej situácii aj v súčasnej bezpečnostnej situácii, keď napr. Slovensko čelilo vyhrážkam bombovými útokmi, tak je mimoriadne dôležité, aby tajná služba mala riadnu parlamentnú kontrolu a riadna parlamentná kontrola znamená, že predsedom tohto výboru by mal byť, by mal byť človek z opozície. V tomto prípade to patrí strane SaS, to znamená, že strana SaS má plné právo si vybrať, koho na túto funkciu chce dosadiť.
Ustanovujúca schôdza 1.deň - A. dopoludnia
Dátum: 2023-10-25
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

34. Ďakujem pekne, pán predsedajúci. Myslím si, že túto chvíľu by sme mali venovať naozaj tomu všetkému, čo do vládnutia a aké prvky do vlády Slovenskej republiky práve priniesol Igor Matovič so svojou vládou. Spomínate si, čo prišlo. Prišiel chaos, prišla neschopnosť, prišlo nemanažovanie, prišli hádky. Do toho prišla pandémia, s ktorou by mali problémy sa popasovať aj chytrejšie vlády, ale s kombináciou tým, čo bolo vo vláde a kto ju viedol, prišli iba zlé rozhodnutia, ktoré znamenali v porovnaní s inými krajinami, doplním pána poslanca Blahu, plus 20-tisíc ľudských životov. Prišlo celonárodné celoplošné testovanie, ktoré sa ukázalo ako medicínsky zbytočné a namiesto osohu prinieslo ďalších chorých ľudí. Prišla migračná kríza s Igorom Matovičom, ktorá priniesla ďalší chaos, keď naši starostovia a neziskové organizácie, občianske združenia suplovali neschopnosť štátu. Prišli vysoké ceny potravín, kde hnutie pod jeho vedením neurobilo vôbec nič. Prišli vysoké ceny energií a chudoba ľudí. Tu prišla jedna katastrofa, na ktorej sa podieľal práve ten, ktorému ľudia – zrejme omylom – dali svoj hlas v minulých voľbách. Takže na vašom mieste, pán Matovič, by ste mali byť ticho. Ako vy zvyknete hovoriť, šúchajte nohami a pekne hlasujte! Ďakujem pekne.
4. schôdza NR SR - 1.deň - B. popoludní
Dátum: 2023-11-23
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

150. Ďakujem veľmi pekne. Tibor, vlastne ja nadviažem na svoju predchádzajúcu faktickú na, ku ktorej som reagoval a som presne hovoril o tom, že existuje dvojaký meter. Ak sú nahrávky proti nám, tak je to v poriadku, všetko je dôveryhodné, ak sa hovorí proti nám, tak všetko je v poriadku, je to dôveryhodné. Akonáhle sa hovorí opačne, už je to spochybnené, nikoho ten obsah nezaujíma, riešime úplne nepodstatné veci. A presne to isté sa viackrát opakuje, že my zneužívame smrť či už advokáta Krivočenka, alebo generála Lučanského. Ja sa vrátim ešte raz k tej komisii, ktorá bola zriadená ministerkou spravodlivosti na vyšetrenie smrti nebohého generála Lučanského. Vtedy som zažil jeden zvláštny pocit, kde nemal som tú možnosť byť priamo vo väznici, pretože kvôli jednému kolegovi som musel ostať v karanténe kvôli covidu, ale mal možnosť som vidieť videozáznamy. Zažil som tam jeden ťažký okamih, kde na nosítkach vyvážali generála Lučanského vonku z cely a keď som sa opýtal, že kde je Tibor Gašpar, tak mi povedali, že o poschodie vyššie. A dnes som zažil druhý taký ťažký pocit, kde ty si hovoril o tom, ako ťa do Prešova šikovali a vedľa mňa sedí syn nebohého generála Lučanského.
4. schôdza NR SR - 1.deň - B. popoludní
Dátum: 2023-11-23
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

118. Ďakujem pekne, pán predsedajúci. Richard, ty si spomenul bývalého pána ministra Šimka, ktorý sa vlastne stal obeťou dokonale fungujúceho právneho štátu, lebo dôvod, čo bolo pánovi Šimkovi vyčítané, bolo to, že sa zaujímal o živé veci. A obeťou nemal byť len pán Šimko. Veď keď si spomenieme, sám pán Igor Matovič tvrdo kritizoval a trval na tom, že má skončiť aj pán bývalý minister Bíreš. A keď sa vrátime teraz do minulosti a často to tu odznieva aj vo faktických poznámkach a v rozprave, že my vlastne nerobíme dobre nič. Lebo keď nevystupujeme ako pri PVV, je zle. Keď vystupujeme, vlastne tiež je zle, lebo blokujeme. Tak potom ťažko je sa rozhodovať a presne je to aj s tými nahrávkami. Keď sa hovorí o Gorile, je všetko fajn. Keď sa hovorí o kajúcnikoch, ktorí hovoria v neprospech a proti smerákom, je to fajn. Ale ak sa objavia informácie o kajúcnikoch, že hovoria opačne, že niekto zobral úplatok a počul a tak, už to nie je pravda. A keď sa hovorí v nahrávkach, že minister Mikulec od nebohého Milana Lučanského priamo si pýtal čísla spisov, ktoré potvrdil aj na vypočutí pán Zurian, kde sám otvorene hovoril o tom, že taká požiadavka zo strany ministra bola, tak vtedy zase sme mali všetci zakryté oči. A kde je tá spravodlivosť? Toto už nezaujíma nikoho. To, keď proti nám, vtedy, vtedy to pasuje každému. A to isté je to, aj keď tu niekto spomínal o tom, že zneužívame my smrť pána Krivočenka a pána Lučanského. Vráťte sa a spomeňte si na vlastné rady, koľkokrát vy tu spomínate nebohého novinára a jeho priateľku, ako sa toto zneužíva. Tak keď chcete mať meter, majte mať rovnaký meter a čítajte všetky veci tak, ako majú byť čítané, a nie to, čo pasuje... (Prerušenie vystúpenia časomerom.)
4. schôdza NR SR - 1.deň - B. popoludní
Dátum: 2023-11-23
Poslanec: Saloň, Marián (SMER - SD)
Druh vystúpenia: Vystúpenie s faktickou poznámkou

100. Ďakujem pekne, pán predsedajúci. Pán minister, ty si to, poviem to tak jednoducho, otvoril na viacerých frontoch. Určite bude priestor ešte viackrát reagovať, ale ja sa budem venovať možno dvom, jednej určite a možno dvom témam. Prvá je tá personálna. Určite mi dá za pravdu aj bývalý minister vnútra pán Mikulec, že na vypočutie na branno-bezpečnostný výbor vtedy, keď ešte vypočutie malo vyjsť, nám došlo s dvomi kandidátmi, jedným bol pán Kovařík a druhým bol pán Hamran. Vtedy ešte aj za môjho hlasovania dostal šancu pán Kovařík, ešte aj boli tu aj moji kolegovia, ktorí sme mu dali šancu a pán Kovařík dopadol, ako dopadol, jedným nešťastným rozhodnutím nesie trestno-právne následky až dodnes. Vtedy druhý kandidát pán Hamran nieže nedostal podporu opozície, ale v tom čase ani vlastných koaličných poslancov, čiže pán Hamran dostal svoje vysvedčenie už vtedy. A preto kvôli nemu museli zmeniť zákon a na tom ďalšom vypočutí sme sa ako opoziční poslanci ani nezúčastnili, lebo my sme mu vysvedčenie už raz dali a vtedy ho dostal. Takže, ale tam to neskončilo, lebo nestačilo len zmeniť vymenovanie pre policajného prezidenta, ale išli sme ďalej, tzv. Palkov § 35 ods. 2 sa vrátil k životu, kedy sme všetkých funkcionárov mohli začať odvolávať bez udania akéhokoľvek dôvodu. Ani to nebolo dosť. Zákon o štátnej službe prišiel na pretras, kde sme dali možnosť generálnym tajomníkom služobného úradu odvolať akéhokoľvek úradníka na Slovensku v riadiacej funkcii. O akých čistkách tu chcete hovoriť? Vy ste si zákony prijali na čistky. To sú tie zákony, ktoré ste vy v minulosti kritizovali voči nám. A teraz ešte sa vrátim trošku k migrácii. Vyčítané sú ti manévre. No poďme sa spýtať pána primátora Prešova, poďme sa spýtať pána primátora Bratislavy, ktorí sú naši nominanti vo svojich funkciách. Prečo zaviedli mimoria... (Prerušenie vystúpenia časomerom.)
33. schôdza NR SR - 12.deň - A. dopoludnia
Dátum: 2025-04-11
Poslanec: Sabo, Michal (PS)
Druh vystúpenia: Vystúpenie s faktickou poznámkou

6. Ďakujem. By mi bolo ľúto, keby som prišiel o túto faktickú, lebo mám dneska takú piatkovú laškovnú náladu. Ale vážne, keď som ťa počúval tak sumárne aj včera aj dnes, Tamara, tak ja som si vlastne v tej absurdnosti toho sumáru, ako si to zhrnula, predstavoval, že ako to asi vyzerá v hlave ministra životného prostredia, a predstavil som si, že tam býva taký malý päťročný Tomáško, ktorý chce každú chvíľu inú hračku, samozrejme, drahú, a ide ako také ADHD, hej, že chcem novú priehradu, chcem tri spaľovne, nie, chcem štyri spaľovne ale nie hocijaké, také plazmové, čo tam po tom, že je to sci-fi. Chcem úložisko oxidu uhličitého, také aké ešte nikto iný nemá. A takto si ide, hádže sa, samozrejme, o zem, a keďže Ježiško nám všetkým vidí do hláv, tak Ježiško sa už na to nemôže pozerať, tak mu napíše list, aby sa upokojil, aby bol trošku skromný. A keď si to Tomáško prečíta, tak si povie, že zlý Ježiško, Ježiško je určite závistlivý liberál, že mi nedopraje drahé nové hračky. No ale teraz vážne, ja ďakujem tebe a ďakujem aj kolegom, ktorí ste pripravili tento návrh, ktorý je veľmi dôležitý a verím, že sa dostane tam, kam sa dostať má, aby trošku sa uzemnil aj minister životného prostredia, aby pochopil, že vo svojej funkcii musí postupovať nielen na základe budov, ale aj metodicky správne. Presne tak ako metodicky by mala exekutíva postupovať pri každej jednej investícii nielen pri tých, ktoré si svojvoľne niekto povie, že je strategická. Aby boli tie rozhodnutia založené na dátach, čo je teda aktuálnej exekutíve naozaj na míle vzdialené, aby každá jedna možná investícia prechádzala dôkladným posudzovaním vplyvov nielen na životné prostredie, ale aj, samozrejme, aby to bolo citlivé voči ľuďom, ktorých sa týka, aby to bolo citlivé aj voči tomu... (Prerušenie vystúpenia časomerom.)
33. schôdza NR SR - 11.deň - B. popoludní
Dátum: 2025-04-10
Poslanec: Sabo, Michal (PS)
Druh vystúpenia: Vystúpenie v rozprave

157. Ďakujem vám, pán podpredseda, sľubujem, že ani raz nespomeniem transakčnú daň. (Povedané so smiechom.) A, vážené kolegyne, vážení kolegovia dovoľujem si predložiť na rokovanie tejto Národnej rady Slovenskej republiky návrh zákona, ktorým sa mení a dopĺňa zákon o odpadoch, pričom tento môj návrh má dva veľmi konkrétne ciele. Prvým cieľom je zabezpečiť, aby oddelene vyzbieraný odpad z textílií a zo šatstva, ktorý je možné zrecyklovať alebo opätovne použiť, nebolo možné ukladať na skládky odpadov, v rozprave vysvetlím, prečo je to dôležité. Plus zároveň navrhujem týmto, týmto návrhom zákona zabezpečiť finančnú kompenzáciu samosprávam, ktoré už vykonávajú triedený textilný zber v súlade so zákonom o odpadoch, pričom za zdroj tejto finančnej kompenzácie navrhujem Enviromentálny fond, a rovnako v rozprave, do ktorej sa, pán predsedajúci, hlásim, ako prvý, vysvetlím prečo.
33. schôdza NR SR - 10.deň - B. popoludní
Dátum: 2025-04-09
Poslanec: Sabo, Michal (PS)
Druh vystúpenia: Vystúpenie s faktickou poznámkou

76. Ďakujem za slovo a tebe, Dávid, za to, že si nasvietil realitu malých podnikateľov a ja tak rozmýšľam, že možno, ale naozaj iba možno sú podnikatelia na Slovensku, ktorí ako jediní radi zaplatia transakčnú daň, napr. mi tak napadá firma, ktorej spolumajiteľom je bývalý poslanec, ktorý je spriaznený s koalíciou, pán Tibor Jančula. Jeho firma vznikla len v auguste 2023, vlani nevykazoval žiadne tržby, no aj tak to nebránilo tomu, aby ministerstvo vnútra od neho si objednalo špeciálnu dekontaminačnú techniku v hodnote vyše pol milióna eur. Jasné, že v časoch slintačky a krívačky takúto techniku treba, ale pýtam sa, kde sú štátne hmotné rezervy. To je prvá otázka, Po druhé, ako vyberáme v týchto súťažiach, keď potom nie sme transparentní a mlžíme. Ministerstvo vnútra sa vykrúca, najskôr sme tu mali pochybné nákupy hasičských áut, to si určite spomenieme všetci. Potom sme tu mali košele z kávových zŕn, ktoré sú až také, že smiešne, lebo to vyzerá, že na ministerstve vnútra ich vymysleli, inak to je taká legendárna príhoda, že Sisa Sklovská vymyslela džínsy, tak kávové košele vymyslel Matúš Šutaj Eštok. No srandy bokom, robia teda na ministerstve vnútra aktuálne ďalší pochybný nákup, na ktorý sa pochopiteľne spýtame, lebo nás to zaujíma, ale otázka tu a teraz znie, že ako sa dnes cítia poctiví podnikatelia a poctivé podnikateľky, ktorí robia všetko podľa pravidiel, tak ako majú a potom sa im stane, že Fico na nich uvalí transakčnú daň a do toho vidia takéto až hanebné kamarátšafty bez hanby. No tak ja sa zamýšľam, ako môžu títo podnikatelia, tieto podnikateľky dnes cítiť a asi viem, ako sa cítia a preto ich pozývam na www.hlupadan.sk, aby pridali svoj podpis.
33. schôdza NR SR - 10.deň - B. popoludní
Dátum: 2025-04-09
Poslanec: Sabo, Michal (PS)
Druh vystúpenia: Vystúpenie s faktickou poznámkou

50. Vďaka za slovo. Aj tebe, Jano, za ten tvoj majstrovský súpis toho všetkého, čo by sa dalo ušetriť, keby vláda bola hospodárna. A spomenul si aj energopomoc, ktorá ešte stále nie je adresná, pretože o tej adresnej energopomoci, ktorá doteraz neexistuje, sme sa rozprávali v tomto pléne už v decembri 2023. Vtedy to sa skončilo tým, že vláda schválila alebo teda koalícia schválila plošné dotovanie energií, pretože pani ministerka Saková tvrdila, že vláda nemala dostatok času pripraviť adresné opatrenie. To tak sa stáva, keď vyhráte voľby s programom, ktorý nemá nič a potom prídete na ministerstvo a narážate do stien, hľadáte cestu von. Ten argument konkrétne znel, ak si dobre spomínam, že vláda nemala dostatok času na to, aby dokázala lepšie odfiltrovať veci, tak vtedy sa to skončilo tak, že vláda alokovala 1,25 miliardy eur na hlúpe plošné dotovanie cien energií. Potom prešiel rok a zjavne teda málo času bolo na ďalšie filtrovanie vecí. Ktovie, čo robili na tom Ministerstve hospodárstva, pravda, vieme, ako to dopadlo. Na tejto schôdzi sme boli svedkami toho, že energopomoc po šestnástich mesiacoch nič, tá adresná energopomoc, to už je ako Columbova žena. Rozprávame o nej celú večnosť, všetci sme o nej ikskrát počuli a stále sme ju nevideli. A sečteno a podtrženo, na helikoptérové rozhadzovanie peňazí išlo teda v prvom roku, pripomeniem, 1,25 miliardy eur, tento rok alokovaných 235 miliónov. Čiže minimálne k tej miliarde, čo si napočítal, môžeš pridať ďalšiu miliardu a pol, ktorú vláda mohla mať k dispozícii, keby robila to, čo robiť má, namiesto hlúpostí. No a, samozrejme, premiantom hlúposti je hlúpa Ficova transakčná daň, ktorú verím, že čoskoro zrušíme, a týmto aj pozývam obyvateľov a obyvateľky tejto krajiny, ktorí ju tiež chcú spolu s nami zrušiť, aby sa pridali k nám na www. hlupadan.sk a pridali svoj podpis. Vďaka.
33. schôdza NR SR - 10.deň - A. dopoludnia
Dátum: 2025-04-09
Poslanec: Sabo, Michal (PS)
Druh vystúpenia: Vystúpenie v rozprave

89. Ďakujem ti, Rišo, za to, že si prehovoril z pozície nielen poslanca Národnej rady Slovenskej republiky, ale aj komunálneho poslanca, ja na teba o chvíľku nadviažem. A ono vždy, keď počúvam niekoho, kto má skúsenosť so samosprávou, či si to ty, alebo to bola kolegyňa Kleinert, tak vlastne mňa udivuje to, že ako sa v tejto krajine cyklíme v mnohých veciach, ale špeciálne v tom, že stále tak bedákame o tom, že tie samosprávy sú podfinancované a majú málo peňazí a celé je to neefektívne a nie sú ľudia, nie sú peniaze, nie sú ľudia, nie sú peniaze a poďme to nejako vyriešiť a tie systémové kroky neprichádzajú. A keby aj samosprávy mali nejakú nádej, že niečo môže fungovať v tejto krajine v prospech samospráv, tak potom sa napríklad stane to, že v Enviromentálnom fonde na budovanie, veď aj o tom sme sa rozprávali minulý týždeň, že potrebujeme dobudovať a obnovovať vodovody a kanalizácie, tak keď majú nádej na to, že majú 0,0 nanometra od seba možnosť čerpať úver z Enviromentálneho fondu, tak ešte táto vláda aj to skomplikuje a tie úroky na úvery z Enviromentálneho fondu dvihne. Tak ja sa pýtam, že kde tie samosprávy vlastne sa majú učiť, že či ich pošleme do nejakej čarodejníckej školy, aby si sa naučili primátori a primátorky, starostovia a starostky čarovať tie peniaze, aby nemuseli sme stále riešiť to, že sú podfinancované, a že ich treba nejakou injektážou stále dofinancovať a vybaviť im nejaký ten, ten príspevok. No a do toho ešte sa potom stane situácia, že sa tu schváli a začne platiť tá hlúpa transakčná daň. A koalícia sa tvári, že to nebude mať dopad na samosprávy, pričom je to lož. Ten dopad je síce nepriamy, ale bude mať. Bude mať dopad na komunálne podniky, na odpadové podniky, na dopravné podniky, na správu ciest a koalícia sa tvári, že vlastne samospráv sa to netýka, a pritom samosprávy dennodenne platia faktúry za svoje služby, ktoré na konci hlúpou transakčnou daňou zhoršujú len servis pre občana.
33. schôdza NR SR - 10.deň - A. dopoludnia
Dátum: 2025-04-09
Poslanec: Sabo, Michal (PS)
Druh vystúpenia: Vystúpenie s faktickou poznámkou

75. Ďakujem veľmi pekne. Vďaka aj kolegovi Štefunkovi za to, že mal taký holistický pohľad na problematiku, že adresoval aj to, že v rámci toho súbehu rôznych kríz, ktoré žijeme, žijeme aj krízu klimatickú, lebo o tej táto koalícia napríklad počuť nechce. A ak o nej nieže počuť chce alebo ak o nej rozpráva, tak počúva od dezinformátorov a rozpráva absolútne bludy. A pritom fakt je taký, že tento rok, špeciálne teda v rámci poľnohospodárstva, ktoré teraz prežíva samo o sebe vážnu krízu slintačky a krívačky, ktorá bude mať katastrofálny dopad na našich farmárov. Tak podľa predpovedí Slovenského hydrometeorologického ústavu, ktorý už je tiež po novom pod atakom odbornosti, resp. antiodbornosti, podľa predpokladov tento rok zažijeme naozaj jedno z najväčších súch v histórii Slovenska a bude ešte väčšie, ako to sucho, ktoré Slovensko zažilo v roku 2022, kedy pripomeniem, poľnohospodári boli sanovaní za dopady sucha vo výške 50 miliónov eur. Slovom, 50 miliónov eur. Tento rok to môže byť viacej, pretože to sucho bude podľa všetkého devastačnejšie. A medzičasom my, a to je symptomatické pre túto vládu aj predchádzajúce vlády Roberta Fica, že vlastne tu sa investujú peniaze do sanovania problémov namiesto toho, aby sa riešil dôvod problémov. Čiže namiesto adaptačných opatrení, namiesto podpory, prevencie sa jednoducho investujú peniaze do toho, aby sa sanovali problémy. Či už je to poľnohospodárstvo, alebo je tá adresná pomoc, energopomoc, o ktorej rozprávame tak dlho, a teraz vlastne sme len o menší krok bližšie k nej. A keby ste viacej sa venovali prevencii a predchádzaniu problémov, tak by ste nemuseli robiť konsolidáciu a by ste mali viacej peňazí na to, aby ste investovali do budúcnosti a do udržateľnosti a nie do transakčných daní a podobne.